Twee paramedici verongelukDie ambulans het teen ’n stilstaande vragmotor op die N1 in Limpopo gebots. (Foto: Verskaf) Twee paramedici van ER24 is dood nadat hul ambulans Dinsdag in die vroeë oggendure teen ’n stilstaande vragmotor op die N1 in Limpopo gebots het. Die twee nooddienswerkers was verbonde aan ER24 se tak in Polokwane. Russel Meiring, woordvoerder van dié nooddiens, sê die twee paramedici het gisteraand ’n pasiënt na ’n hospitaal vervoer en was op pad terug na hul tak toe hulle naby die Codrington-afrit teen die agterkant van die vragmotor gebots het. Die botsing het net ná middernag plaasgevind. Albei paramedici is op slag dood. Dit is nie duidelik of die bestuurder van die vragmotor enige beserings opgedoen het nie. Mavhungu Lerule-Ramakhanya, LUR van vervoer en gemeenskapsveiligheid in Limpopo, het vanoggend haar medelye met die personeel van ER24 betuig. “Dit is ontstellend om wakker te word met die hartseer nuus van die dood van noodwerkers wat in die uitvoering van hul pligte gesterf het. Dit is dieselfde mense op wie ons staatmaak om lewens op ons paaie te red. Ons doen ’n beroep op ons bestuurders om ekstra versigtig te wees en binne die voorgeskrewe perke te hou.”